钦定古今图书集成/明伦汇编/宫闱典/第032卷 > 孝崇匽皇后
## 钦定古今图书集成/明伦汇编/宫闱典/第032卷 > 孝崇匽皇后

按《后汉书后纪》：“孝崇匽皇后，讳明，为蠡吾侯翼媵妾，
生桓帝。桓帝即位，明年，追尊翼为孝崇皇，陵曰博陵，
以后为博园贵人。和平元年，梁太后崩，乃就博陵尊
后为孝崇皇后，遣司徒持节奉策授玺绶，赍乘舆器
服，备法物。宫曰永乐，置太仆、少府以下，皆如长乐宫
故事。又置虎贲羽林卫士，起宫室，分钜鹿九县，为后”
汤沐邑。在位三年，元嘉二年崩。以帝弟平原王石为
丧主，敛以东园画梓、寿器、玉匣、饭含之具，礼仪制度，
比恭怀皇后。使司徒持节大长秋奉吊祠，赙钱四千
万，布四万匹，中谒者仆射典护丧事，侍御史护大驾
卤簿。诏安平王豹、河间王建、渤海王悝、长社、益阳二
长公主，与诸国侯三百里内者及中“二千石、二千石
令长相，皆会葬。将作大匠复土缮庙，合葬博陵。”